
A közmeghallgatáson 6 érdeklődő állampolgár vett részt.
Domonyi László polgármester köszöntötte a közmeghallgatáson megjelenteket, megállapította, hogy a Képviselő-testület határozatképes, és megnyitotta az ülést. 
dr. Turán Csaba jegyző elmondta, hogy a Képviselő-testület Magyarország helyi önkormányzatairól szóló 2011. évi CLXXXIX. törvény vonatkozó rendelkezése, valamint az éves munkatervében foglaltak alapján közmeghallgatást tart, ahol a helyi lakosságnak és helyben működő civil szervezeteknek lehetőségük van a helyi közügyeket érintő véleményük kifejtésére, közérdekű észrevételeik, javaslataik megtételére.
Domonyi László polgármester ezt követően beszélt a pénzügyi helyzetről, elmondta, hogy Kiskőrös város költségvetési bevétele 5,2 milliárd forint, költségvetési kiadása 6,6 milliárd forint volt az elmúlt évben. A tervezett iparűzési adó bevétel 1 milliárd 18 millió Ft és a vármegyétől kapott támogatás 189 millió forint volt. A költségvetés nagy része bérköltség, az intézményrendszer összetett, a Kormány bérpolitikájában az óvodai dolgozók, illetve a polgármesteri hivatalban dolgozó köztisztviselők béremelésben részesültek. A béremelés kiterjedt a múzeum és a könyvtár dolgozóira is, illetve a képviselők, a bizottsági elnökök, tagok tiszteletdíjának emelése is megtörtént. 
Az iparűzési adó magas teljesítése miatt a szolidaritási hozzájárulás kiadás 37,9 millió forinttal több a 2024. évhez képest, a másik legnagyobb kiadás a gyermekétkeztetés, melynek önkormányzati hozzájárulás növekménye 69,2 millió forint, így 161 millió forint, amit hozzáteszünk. Az energetikai korszerűsítések kifizetések 2024. évben 68 millió forint, 2025. évben további 21 millió forint, a fürdő melletti ingatlan vásárlásának költsége 90 millió forint volt, ezzel növelve a fürdő fejlesztési területét. Önerőből megvalósult a teljes közvilágítás korszerűsítése, 1680 darab hagyományos lámpája volt a városnak, most 2000 darab ledes lámpa világít, a közvilágítás harmadik üteme a jövő évben kerül megvalósításra. A jövőben a legnagyobb pályázatok közé sorolandó a fürdő energetikai korszerűsítése, turisztikai fejlesztés, mely az Evangélikus Templom környékének teljes áttervezését jelenti, humánfejlesztési pályázat, a pumpapálya megvalósítása, mely már átadásra került és használatban van, valamint kamerarendszer kiépítése, mely hamarosan üzembe kerül, melynek kereti közt 102 darab kamera kerül felszerelésre a város különböző pontjain, erősítve ezzel a közbiztonságot.
Ezután megadta a szót a közmeghallgatáson résztvevő állampolgároknak.
Markó Szilárd a teniszpálya használata felől érdeklődött.

Domonyi László polgármester válaszában elmondta, hogy a három salakos pályából egy pálya minden nap nyitva van, bármikor használható, az állagmegóvás miatt az új, kemény pályát zárni kell, komoly használati feltételei vannak, a Tenisz klubnál megadott telefonszámon lehet bejelentkezni.
Markó Szilárd afelől érdeklődött, hogy a Batthyány úti óvoda átkerül-e egyházi fenntartásba.
Domonyi László polgármestere válaszában elmondta, hogy a Baptista Egyház felső vezetése megkereste az Önkormányzatot, hogy szeretné átvenni az Óvodát és üzemeltetni. A jövőben meg kell vizsgálni ennek a lehetőségét, a feltétel rendszerét, erről nincs még testületi döntés, február végéig kell döntést hozniuk.
Flórián Pál a Kossuth utca parkosítása felől érdeklődött, az öreg fák kivágásra kerültek, szeretnék ezeket pótolni.
dr. Turán Csaba jegyző válaszában elmondta, hogy egy központi jogszabály rendelkezik a közterületen lévő fák ültetéséről és kivágásáról, a rendezési tervben meghatározásra került, hogy milyen övezetben milyen növény típusok ültethetők. Javasolta, hogy személyesen keressék meg az Önkormányzatot és átbeszélik, hogy milyen lehetőségek vannak a faültetésre.
Flórián Pál elmondta, hogy a Liget utca 24-26. szám alatti parkoló nagyon rossz állapotban van, eső esetén a nagy gödörben megáll a víz, kérte az Önkormányzat segítségét.
Domonyi László polgármester elmondta, hogy az Önkormányzat partner ezeknek a feladatoknak az elvégzésében, közös összefogással ezt meg lehet valósítani, a kollégák megnézik az említett területet.
Magyar János afelől érdeklődött, hogy a Földhivatal miért költözött a volt Pátria épületébe, ki az épület jelenlegi tulajdonosa és mik a jövőbeni tervek.
Domonyi László polgármester válaszában elmondta, hogy a Földhivatal épülete nagyon rossz állapotban van, munkavégzésre és lakhatásra alkalmatlannak nyilvánították és állami tulajdonban van.
Magyar János megkérdezte, hogy mikor várható az új vasútvonalon a menetrendszerinti személyszállítás elindulása.
Domonyi László polgármester elmondta, hogy az ígéretek szerint február, márciusban a személyszállítás elindulhat, az összes átjáró műszaki átadása megtörtént körülbelül két héttel ezelőtt.
Barkóczi László képviselő a fásítás kérdéséhez kapcsolódóan elmondta, hogy figyelembe kell venni a kereszteződéseket, olyan növényzetet kell ültetni ami a kihajtást nem akadályozza.
Judák Bence köszönetet mondott a testületnek, a polgármesternek, véleménye szerint a Kiskőrösiek elégedettek a munkájukkal, örül a fejlődésnek.
Az ivóvíz minőségét sérelmezte, véleménye szerint több helyen nem megfelelő, indítványozta vízminta vételét a város több pontján és ennek kivizsgálását.
Domonyi László polgármester az elhangzottakra reagálva elmondta, hogy a vezetékekben élő flóra van, a klórozás ellenére is, az ivóízminőségjavító program eredménye lett az, hogy valamely háztartásban megjelennek néha a gyógyvízhez hasonló szagok. A belső házhoz vezető ivóvízhálózat nem lett kitisztítva, ez indokolhatja a víz elszíneződését, valamint a bojlerek is tartalmazzák a belső lerakodásokat. 
Judák Bence javasolta a csigáskút rehabilitációját.
Domonyi László polgármester elmondta, hogy a kialakult klimatikus viszonyok miatt nincs elég forrás, az artézi kút vízadó képessége is drasztikusan csökken. 
Judák Bence a Fürdő energetikai beruházása, valamint a megvásárolt terület sorsa felől érdeklődött, ezenkívül javasolta az öltözők felújítását is. Kérdezte, hogy a fejlesztéssel várható-e a belépőjegyek árának csökkenése.
Domonyi László polgármester az energetikai beruházás tekintetében elmondta, hogy a közbeszerzések vége felé járnak, következik a tervezés időszaka. A megvásárolt területen a kemping területe fog fejlődni, kabinos öltözőrendszer bevezetését tervezik. Az energetikai beruházás a Fürdő hosszútávú, stabil működését fogja eredményezni, belépőjegy ár csökkenés ettől nem várható, a Kiskőrösieknek lehet egy kedvezményrendszert bevezetni jövőben.
Judák Bence a hulladéktároló edények állapota, beszerzése felől érdeklődött.
Gmoser István alpolgármester válaszában elmondta a városban található régi edények cseréje folyamatban van, még az idei évben ez megtörténik.

Judák Bence kérdezte, hogy a Budapest-Belgrád vasútvonalon haladó vonat megáll-e Kiskőrösön. 
Domonyi László polgármester elmondta, hogy a Budapest-Belgrád gyorsvonat vámtechnikai okok miatt nem áll meg Kiskőrösön, csak Kiskunhalason.
Judák Bence az új Kulturális Központ felől érdeklődött.
Domonyi László polgármester elmondta, hogy a közeljövőben elkezdődhet az új Művelődési Ház épületének tervezése.
Judák Bence a Schwarz udvar tervei felől kérdezett.
Domonyi László polgármester elmondta, hogy hosszú idő után sikerült a régi tulajdonosokkal megegyezni és megvásárolni a lakásokat. Több lakás lakhatatlan már, a tervek szerint lebontásra kerülnek majd. Helyén út kerül megnyitásra, játszótér kerül kialakításra, társasház épül majd, de még nincs lepontosítva.
Judák Bence afelől érdeklődött, hogy indokolt-e a kamerarendszer kiépítése a városban.
Domonyi László polgármester elmondta, hogy a városban nyugalom van, de néha akad probléma, a kamerarendszer kiépítése érinti az egész várost, a külterületekre kivezető utakat is.
Judák Bence a piacon található üzletek bérleti díja felől érdeklődött, hogy mi alapján kerülnek ezek kiszámításra.
Szabó István a Kőröskom Kft. ügyvezetője válaszában elmondta, hogy négyzetméter alapján kerülnek kiszámításra, a honlapon megtalálható ezeknek a díja. Idei év tavaszán kapott használatba vételi engedélyt az épület, már csak a nagyobb üzletekből van szabad, a kisebb helyiségek bérlése már megtörtént. Pár hónapon belül lényeges változás várható.
További hozzászólásra jelentkező nem volt, így a polgármester mindenkinek megköszönte a részvételt, majd az ülést 18:40 órakor bezárta.

